b'\n_START_ARTICLE_\nICMP\n_START_PARAGRAPH_\nICMP (angl. Internet Control Message Protocol)\xc2\xa0\xe2\x80\x93 interneto kontrol\xc4\x97s \xc5\xbeinu\xc4\x8di\xc5\xb3 protokolas. ICMP priklauso TCP/IP protokol\xc5\xb3 \xc5\xa1eimai ir priskiriamas OSI tinklo sluoksnio protokolams. Protokolas neturi jokio gavimo patvirtinimo funkcijos, tod\xc4\x97l laikomas nepatikimu. Pagrindin\xc4\x97 protokolo paskirtis\xc2\xa0\xe2\x80\x93 perduoti klaidos informacij\xc4\x85 duomen\xc5\xb3 siunt\xc4\x97jui. Informacija da\xc5\xbeniausiai perduodama tarp prie tinklo prijungto kompiuterio ir tinklin\xc4\x97s \xc4\xafrangos, pvz., mar\xc5\xa1rutizatoriaus. Galim\xc5\xb3 klaid\xc5\xb3 pavyzd\xc5\xbeiai: nutolusios aptarnavimo stoties prievadas yra nepasiekiamas arba mar\xc5\xa1rutizatorius ne\xc5\xbeino, kaip pasiekti gav\xc4\x97jo tinkl\xc4\x85. Protokolas taip pat naudojamas atlikti u\xc5\xbeklausas._NEWLINE_Pla\xc4\x8diausiai \xc5\xbeinomi ICMP pritaikymai yra programos ping ir traceroute.\n_START_SECTION_\nICMP antra\xc5\xa1t\xc4\x97s sud\xc4\x97tis\n_START_PARAGRAPH_\nICMP antra\xc5\xa1t\xc4\x97 seka i\xc5\xa1kart po IP antra\xc5\xa1t\xc4\x97s.\n_START_SECTION_\nICMP tipai\n_START_PARAGRAPH_\nICMP \xc5\xbeinut\xc4\x97s skirstomos \xc4\xaf klaidos prane\xc5\xa1imo, u\xc5\xbeklausos ir atsakymo tipus.\n_START_SECTION_\nICMP klaidos prane\xc5\xa1imo tipai\n_START_PARAGRAPH_\n3\xc2\xa0\xe2\x80\x93 Nepasiekiama paskirtis (angl. Destination Unreachable). Paprastai siun\xc4\x8diama mar\xc5\xa1rutizatoriaus siunt\xc4\x97jui, prane\xc5\xa1ant, kad siun\xc4\x8diamas duomen\xc5\xb3 paketas nepasiek\xc4\x97 gav\xc4\x97jo d\xc4\x97l prie\xc5\xbeasties nurodytos ICMP kode._NEWLINE_4\xc2\xa0\xe2\x80\x93 \xc5\xa0altinio gesinimas (angl. Source Quench). Mar\xc5\xa1rutizatorius prane\xc5\xa1a siunt\xc4\x97jui, kad negal\xc4\x97jo persiusti jo duomen\xc5\xb3 paketo d\xc4\x97l nepakankamo mar\xc5\xa1rutizatorius paj\xc4\x97gumo._NEWLINE_5\xc2\xa0\xe2\x80\x93 Gav\xc4\x97jo peradresavimas (angl. Redirect). Siun\xc4\x8dia mar\xc5\xa1rutizatorius prie to paties tinklo ar potinklio prijungtam kompiuteriui, jei duomen\xc5\xb3 paketo gav\xc4\x97jas yra pasiekiamas per kit\xc4\x85 mar\xc5\xa1rutizatori\xc5\xb3, prijungt\xc4\x85 prie to paties tinklo ar potinklio. Taip mar\xc5\xa1rutizatorius nurodo artimesn\xc4\xaf mar\xc5\xa1rut\xc4\x85, kaip pasiekti gav\xc4\x97j\xc4\x85._NEWLINE_11\xc2\xa0\xe2\x80\x93 Galiojimo laikas baig\xc4\x97si (angl. Time Exceeded). Mar\xc5\xa1rutizatorius prane\xc5\xa1a siunt\xc4\x97jui, kad u\xc5\xbetruko daugiau laiko nei leistina duomen\xc5\xb3 paketo perdavimui, tod\xc4\x97l paketas nebuvo siun\xc4\x8diamas.\n_START_SECTION_\nICMP u\xc5\xbeklaus\xc5\xb3 ir atsakym\xc5\xb3 tipai\n_START_PARAGRAPH_\n0\xc2\xa0\xe2\x80\x93 Atsakas \xc4\xaf atsakymo u\xc5\xbeklausim\xc4\x85 (angl. Echo Reply). I\xc5\xa1si\xc5\xb3sta ICMP \xc5\xbeinut\xc4\x97 kaip atsakas \xc4\xaf 8 tipo \xc5\xbeinut\xc4\x99. Naudojamas ping programos._NEWLINE_8\xc2\xa0\xe2\x80\x93 Atsakymo u\xc5\xbeklausimas (angl. Echo Request). \xc5\xa0i ICMP \xc5\xbeinut\xc4\x97 siun\xc4\x8diama, kai norima, kad gav\xc4\x97jas i\xc5\xa1si\xc5\xb3st\xc5\xb3 atsakym\xc4\x85 be jokios kitos informacijos. Taip gav\xc4\x97jas patvirtina, kad yra prijungtas prie tinklo. Naudojamas ping programos._NEWLINE_13\xc2\xa0\xe2\x80\x93 Laiko u\xc5\xbeklausimas (angl. Timestamp Request). ICMP \xc5\xbeinut\xc4\x97, skirta laiko sinchronizavimui tinkle. Siunt\xc4\x97jas prie \xc5\xbeinut\xc4\x97s prideda i\xc5\xa1siuntimo laik\xc4\x85._NEWLINE_14\xc2\xa0\xe2\x80\x93 Atsakymas \xc4\xaf laiko u\xc5\xbeklausim\xc4\x85 (angl. Timestamp Reply). \xc5\xa0i ICMP \xc5\xbeinut\xc4\x97 i\xc5\xa1siun\xc4\x8diama kaip atsakas \xc4\xaf 13 tipo \xc5\xbeinut\xc4\x99. \xc4\xae atsakym\xc4\x85 \xc4\xaftraukiamas 13 tipo \xc5\xbeinut\xc4\x97s gavimo laikas ir atsakymo i\xc5\xa1siuntimo laikas._NEWLINE_17\xc2\xa0\xe2\x80\x93 Potinklo kauk\xc4\x97s u\xc5\xbeklausimas (angl. Address Mask Request). Naudojama nustatyti tiesiogiai prijungto tinklo IP adreso potinklio kauk\xc4\x99._NEWLINE_18\xc2\xa0\xe2\x80\x93 Atsakymas \xc4\xaf potinklo kauk\xc4\x97s u\xc5\xbeklausim\xc4\x85 (angl. Address Mask Reply). Atsakymas \xc4\xaf 17 tipo \xc5\xbeinut\xc4\x99 su savo IP adreso potinklio kauke.'